CELEX: 
Language: el
Date: 2021-07-06 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση των παραρτημάτων II, III και IV του κανονισμού (ΕΕ) 2019/1009 του Ευρωπαϊκού Κοινοβουλίου και του Συμβουλίου με σκοπό την προσθήκη των υλικών που προέρχονται από διεργασίες θερμικής οξείδωσης και των παραγώγων τους ως κατηγορίας συστατικών υλικών σε προϊόντα λίπανσης της ΕΕ

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Σύμφωνα με το άρθρο 42 παράγραφος 1 του κανονισμού για τα προϊόντα λίπανσης (
                  1
               ), ανατίθεται στην Επιτροπή η εξουσία να εκδίδει κατ’ εξουσιοδότηση πράξεις σύμφωνα με το άρθρο 44 για την τροποποίηση του παραρτήματος II με σκοπό την προσαρμογή του παραρτήματος στην τεχνική πρόοδο και τη διευκόλυνση της πρόσβασης στην εσωτερική αγορά και της ελεύθερης κυκλοφορίας για τα προϊόντα λίπανσης, τα οποία είναι πιθανό να αποτελέσουν αντικείμενο σημαντικών εμπορικών συναλλαγών στην εσωτερική αγορά και τα οποία, σύμφωνα με τα διαθέσιμα επιστημονικά στοιχεία, δεν συνιστούν κίνδυνο για την υγεία του ανθρώπου, των ζώων ή των φυτών, για την ασφάλεια ή για το περιβάλλον, και διασφαλίζουν αποδοτικότητα των καλλιεργητικών πρακτικών. Ο κανονισμός (ΕΕ) 2019/1009 καταργεί τον κανονισμό (ΕΚ) αριθ. 2003/2003
                  2
                και εφαρμόζεται από τις 16 Ιουλίου 2022.
            
            
               Επιπρόσθετα, το άρθρο 42 παράγραφος 2 του κανονισμού (ΕΕ) 2019/1009 υποχρεώνει την Επιτροπή να αξιολογήσει τον στρουβίτη (STRUvite), τον βιοξυλάνθρακα (BIochar) και τα προϊόντα με βάση τις τέφρες (ASh) (στο εξής, από κοινού: STRUBIAS) χωρίς αδικαιολόγητη καθυστέρηση μετά την ημερομηνία έναρξης ισχύος και να εκδώσει κατ’ εξουσιοδότηση πράξεις ώστε να συμπεριλάβει τα εν λόγω υλικά στο παράρτημα II, εφόσον πληρούνται τα προαναφερθέντα κριτήρια σχετικά με τα επιστημονικά στοιχεία. 
            
            
               Η εν λόγω αξιολόγηση ολοκληρώθηκε από την Επιτροπή με βάση έκθεση του Κέντρου Ερευνών της Επιτροπής (στο εξής: ΚΚΕρ) σχετικά με τους τεχνικούς και εμπορικούς όρους ενός πιθανού νομικού πλαισίου για την παρασκευή και τη διάθεση στην αγορά συγκεκριμένων ασφαλών και αποτελεσματικών προϊόντων λίπανσης που προέρχονται από υλικά STRUBIAS. Η έκθεση περιλαμβάνει τεχνικές προτάσεις σχετικά με επιλέξιμα υλικά εισροής και συνθήκες διεργασίας για τις οδούς παραγωγής υλικών STRUBIAS, τις απαιτήσεις ποιότητας για τα υλικά STRUBIAS και τα συστήματα διαχείρισης της ποιότητας. Η έκθεση παρέχει επίσης πληροφορίες σχετικά με την προστιθέμενη αξία που θα μπορούσαν να προσφέρουν τα υλικά STRUBIAS για την επισιτιστική ασφάλεια, την ασφάλεια των τροφίμων, την προστασία του περιβάλλοντος, καθώς και τον τομέα της λίπανσης και τον γεωργικό τομέα της ΕΕ.
            
            
               Σύμφωνα με το άρθρο 42 παράγραφος 3 του κανονισμού (ΕΕ) 2019/1009, η Επιτροπή δύναται να εκδίδει κατ’ εξουσιοδότηση πράξεις δυνάμει του εν λόγω άρθρου μόνο προκειμένου να συμπεριλάβει στο παράρτημα ΙΙ του κανονισμού υλικά που παύουν να αποτελούν απόβλητα μετά από εργασία ανάκτησης, αν οι κανόνες ανάκτησης στο εν λόγω παράρτημα, οι οποίοι έχουν θεσπιστεί το αργότερο έως τη συμπερίληψη στο παράρτημα, διασφαλίζουν ότι τα εν λόγω υλικά πληρούν τους όρους που προβλέπονται στο άρθρο 6 της οδηγίας 2008/98/ΕΚ (
                  3
               ). Ο παρών κατ’ εξουσιοδότηση κανονισμός καθορίζει εργασίες ανάκτησης για υλικά που προέρχονται από διεργασίες θερμικής οξείδωσης και τα παράγωγά τους, οι οποίες διασφαλίζουν ότι αυτά συμμορφώνονται με τους όρους της οδηγίας 2008/98/ΕΚ. Κατά συνέπεια, η απαίτηση που ορίζεται στο άρθρο 42 παράγραφος 3 του κανονισμού (ΕΕ) 2019/1009 πληρούται. 
            
            
               Στο πλαίσιο αυτό, ο παρών κατ’ εξουσιοδότηση κανονισμός τροποποιεί το παράρτημα II του κανονισμού (ΕΕ) 2019/1009, με την προσθήκη των υλικών που προέρχονται από διεργασίες θερμικής οξείδωσης και των παραγώγων τους ως νέας κατηγορίας συστατικών υλικών, το παράρτημα III, με την προσθήκη απαιτήσεων επισήμανσης για τα προϊόντα λίπανσης της ΕΕ που περιέχουν υλικά που προέρχονται από διεργασίες θερμικής οξείδωσης και τα παράγωγά τους, καθώς και το παράρτημα IV του κανονισμού, με τον καθορισμό του νομικού πλαισίου για τη σχετική αξιολόγηση της συμμόρφωσης των εν λόγω προϊόντων.
            
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Βάσει του άρθρου 44 παράγραφος 4 του κανονισμού (ΕΕ) 2019/1009, ζητήθηκε η γνώμη των εμπειρογνωμόνων που ορίστηκαν από κάθε κράτος μέλος στο πλαίσιο της ομάδας εμπειρογνωμόνων της Επιτροπής για τα προϊόντα λίπανσης (E01320), σύμφωνα με τους κανόνες της διοργανικής συμφωνίας της 13ης Απριλίου 2016 για τη βελτίωση του νομοθετικού έργου.
            
            
               Λεπτομέρειες των διαβουλεύσεων αυτών περιλαμβάνονται στα πρακτικά των συνεδριάσεων που πραγματοποιήθηκαν στις 7 Νοεμβρίου 2019 και στις 24 Νοεμβρίου 2020, καθώς και στα διάφορα έγγραφα θέσης των ενδιαφερόμενων μερών που είναι διαθέσιμα στο κοινό στη σελίδα CIRCABC της ομάδας, στον ακόλουθο σύνδεσμο:
            
            
               
                  https://circabc.europa.eu/ui/group/36ec94c7-575b-44dc-a6e9-4ace02907f2f/library/b8e01334-4d39-445d-bf4e-589356d55b1f
               
                
            
            
               Τα κράτη μέλη και τα ενδιαφερόμενα μέρη υποστήριξαν σε μεγάλο βαθμό την έκδοση του παρόντος κατ’ εξουσιοδότηση κανονισμού.
            
            
               Το σχέδιο κατ’ εξουσιοδότηση κανονισμού δημοσιεύτηκε για σχολιασμό στη δικτυακή πύλη για τη βελτίωση της νομοθεσίας. Οι πάνω από είκοσι εισηγήσεις που ελήφθησαν ήταν σε μεγάλο βαθμό υποστηρικτικές. Ωστόσο, εκφράστηκαν ανησυχίες για ορισμένες από τις απαιτήσεις που αφορούν τα υλικά εισροής και τις μεθόδους επεξεργασίας τους, καθώς και για ορισμένες από τις απαιτήσεις που αφορούν το υλικό εκροής (τα υλικά που προέρχονται από διεργασίες θερμικής οξείδωσης και τα παράγωγά τους ή τα προϊόντα λίπανσης της ΕΕ που περιέχουν τέτοια υλικά). 
            
            
               Όσον αφορά τα υλικά εισροής, μία από τις ανησυχίες ήταν ότι, δεδομένου του εξαντλητικού καταλόγου, δεν θα αξιοποιούταν η ευκαιρία ανάκτησης σημαντικών ροών αποβλήτων (ιδιαίτερα ιλύος από τη βιομηχανία γεωργικών τροφίμων και βιομηχανικής ιλύος). Αντιθέτως, σύμφωνα με ορισμένες εισηγήσεις, ο κατάλογος των υλικών εισροής ήταν υπερβολικά ευρύς και υπερβολικά ασαφής και, ως εκ τούτου, ενείχε τον κίνδυνο να συμπεριληφθούν υλικά που δεν έχουν αξιολογηθεί διεξοδικά. Αναφέρθηκε επίσης ότι τα υλικά εισροής που περιέχουν βιομάζα θα πρέπει να χρησιμοποιούνται κατά κύριο λόγο σε διεργασίες που δεν καταστρέφουν την τόσο αναγκαία οργανική ύλη (όπως λιπασματοποίηση ή χώνευση). 
            
            
               Ο εξαντλητικός κατάλογος υλικών εισροής αποτέλεσε βασικό στοιχείο για τον καθορισμό των κριτηρίων ασφάλειας και αποδοτικότητας των καλλιεργητικών πρακτικών για τα υλικά που προέρχονται από διεργασίες θερμικής οξείδωσης και τα παράγωγά τους. Ο κατάλογος αυτός περιλαμβάνει τις ροές αποβλήτων για τις οποίες υπάρχουν επαρκείς πληροφορίες σχετικά με τους πιθανούς κινδύνους και τις παραμέτρους ασφάλειας που πρέπει να ελεγχθούν. Ο κατάλογος αυτός περιλαμβάνει, μεταξύ άλλων, σημαντικές ροές αποβλήτων και γνωστά υλικά εισροής για τις εν λόγω διεργασίες. Δεν μπορεί να επεκταθεί χωρίς επιπρόσθετη λεπτομερή ανάλυση παρόμοια με εκείνη που πραγματοποίησε το ΚΚΕρ για τα προτεινόμενα υλικά εισροής. 
            
            
               Δεδομένης της προαιρετικής εναρμόνισης στον τομέα των προϊόντων λίπανσης, η οποία καθιστά δυνατή τη συνύπαρξη του κανονισμού για τα προϊόντα λίπανσης με εθνικούς κανόνες, αναμένεται ότι ορισμένα υλικά εισροής που επιτρέπονται από την εθνική νομοθεσία δεν θα περιλαμβάνονται στον εξαντλητικό κατάλογο των κανόνων εναρμόνισης και αντιστρόφως. Σκοπός του παρόντος κανονισμού είναι να καλυφθούν τα υλικά που είναι πιθανό να αποτελέσουν αντικείμενο σημαντικών εμπορικών συναλλαγών στην εσωτερική αγορά και τα οποία, σύμφωνα με αξιόπιστα επιστημονικά στοιχεία, είναι ασφαλή και προσφέρουν καλλιεργητική αποδοτικότητα.  
            
            
               Η ιλύς από τη βιομηχανία γεωργικών τροφίμων και η βιομηχανική ιλύς μπορούν να χρησιμοποιηθούν ως υλικά εισροής για τα υλικά που προέρχονται από διεργασίες θερμικής οξείδωσης και τα παράγωγά τους.
            
            
               Όσον αφορά το επιχείρημα σχετικά με εναλλακτικές διεργασίες που διατηρούν την οργανική ύλη, η εντολή της Επιτροπής κατά την προσαρμογή του κανονισμού για τα προϊόντα λίπανσης στην τεχνική πρόοδο και τη διευκόλυνση της πρόσβασης των προϊόντων λίπανσης στην αγορά είναι απλώς να διασφαλίσει ότι τα εν λόγω προϊόντα μπορούν να αποτελέσουν σημαντικό αντικείμενο εμπορίας και είναι ασφαλή και αποδοτικά. Το ζήτημα του αν θα ήταν προτιμότερη κάποια εναλλακτική χρήση της πρώτης ύλης δεν αποτελεί, γενικά, μέρος της εν λόγω αξιολόγησης. Οι εναλλακτικές χρήσεις αξιολογούνται μόνο όταν αυτό απαιτείται προκειμένου να εξακριβωθεί ότι η διαδικασία ανάκτησης είναι συμβατή με την οδηγία 2008/98/ΕΚ του Ευρωπαϊκού Κοινοβουλίου και του Συμβουλίου (
                  4
               ). Επομένως, όσον αφορά τα βιολογικά απόβλητα που συλλέγονται χωριστά για ανακύκλωση, η παρούσα κατ’ εξουσιοδότηση πράξη επιτρέπει την αποτέφρωσή τους ως υλικά εισροής μόνον εάν η αποτέφρωση αποφέρει το καλύτερο περιβαλλοντικό αποτέλεσμα.
            
         
         
            
               Όσον αφορά τις συνθήκες διεργασίας, στις παρατηρήσεις του κοινού αναφέρθηκε ότι η μείωση της θερμοκρασίας και του ελάχιστου χρόνου κατά τη χρήση ζωικών υποπροϊόντων και παράγωγων προϊόντων θα μπορούσε να δημιουργήσει κινδύνους ανάπτυξης παθογόνων. Ωστόσο, σκοπός του παρόντος κανονισμού είναι να καθορίσει τις ελάχιστες προϋποθέσεις βάσει των οποίων μια διεργασία μπορεί να θεωρηθεί διεργασία θερμικής οξείδωσης. Κατά τον προσδιορισμό του τελικού σημείου στην αλυσίδα παρασκευής μπορούν να θεσπιστούν αυστηρότερες απαιτήσεις επεξεργασίας στους κανόνες για τα ζωικά υποπροϊόντα. 
            
            
               Όσον αφορά τις απαιτήσεις για τα υλικά εκροής, οι περισσότερες από τις εισηγήσεις που ελήφθησαν αφορούσαν τον καθορισμό οριακών τιμών για το ολικό χρώμιο και το βανάδιο, είτε προς υποστήριξη είτε προς αμφισβήτησή τους. Οι κύριοι λόγοι που αναφέρθηκαν για την αμφισβήτηση αυτών των οριακών τιμών ήταν συγκυριακοί. Ως εκ τούτου, θεωρήθηκε ότι, δεδομένου ότι κατά τη διάρκεια των διαπραγματεύσεων για τον κανονισμό για τα προϊόντα λίπανσης οι οριακές τιμές για τους επιμολυντές καθορίστηκαν στις κατηγορίες λειτουργίας προϊόντων, δεν θα πρέπει να καθοριστούν τέτοιου είδους όρια στις κατηγορίες συστατικών υλικών. Επιπλέον υπενθυμίστηκε ότι κατά τη διάρκεια των ίδιων διαπραγματεύσεων είχε ληφθεί απόφαση να συμπεριληφθεί μόνο το χρώμιο VI, και όχι το ολικό χρώμιο, στις οριακές τιμές για τις κατηγορίες λειτουργίας προϊόντων. Προβλήθηκε επίσης ο ισχυρισμός ότι το βανάδιο δεν αποτελεί επιμολυντή που εγείρει ανησυχίες. 
            
            
               Όλες οι απαιτήσεις του παρόντος κανονισμού προτάθηκαν με βάση μια λεπτομερή ανάλυση του ΚΚΕρ, η οποία περιλαμβάνεται στην έκθεση. Πράγματι, οι γενικοί και αναγνωρισμένοι κίνδυνοι αντιμετωπίζονται σε επίπεδο κατηγορίας λειτουργίας προϊόντων στο παράρτημα I του κανονισμού για τα προϊόντα λίπανσης, αλλά ενδέχεται να απαιτούνται πρόσθετες εγγυήσεις για τα προϊόντα που περιέχουν υλικά τα οποία λαμβάνονται από υλικά εισροής της σιδηροχαλυβουργίας. Τέτοια υλικά εισροής δεν επιτρέπονται τις υφιστάμενες κατηγορίες συστατικών υλικών. Επομένως, κατά τον καθορισμό των γενικών απαιτήσεων ασφάλειας του παραρτήματος Ι δεν ήταν δυνατόν να ληφθούν υπόψη προϊόντα που περιέχουν υλικά που προέρχονται από αυτά. Δεν μπορεί να θεωρηθεί ότι τα γενικά κριτήρια ασφάλειας που έχουν καθοριστεί ήδη στο παράρτημα Ι αρκούν για να διασφαλιστεί ότι τα προϊόντα που περιέχουν υλικά που προέρχονται από διεργασίες θερμικής οξείδωσης και παράγωγά τους από υλικά εισροής της σιδηροχαλυβουργίας είναι επίσης ασφαλή.
            
            
               Δεν χωρεί αμφιβολία ότι δεν υπάρχει όφελος από τη χρήση χρωμίου και βαναδίου σε γεωργικά εδάφη. Υπάρχουν ανησυχίες για το χρώμιο και το βανάδιο λόγω της πιθανής συσσώρευσης μετάλλων στο έδαφος μετά τη μακρόχρονη χρήση προϊόντων λίπανσης. 
            
            
               Το σχέδιο κατ’ εξουσιοδότηση κανονισμού κοινοποιήθηκε επίσης βάσει του άρθρου 2 παράγραφος 9 σημείο 2) της συμφωνίας για τα τεχνικά εμπόδια στο εμπόριο. Δεν διατυπώθηκε καμία παρατήρηση. 
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Η νομική πράξη τροποποιεί τον κανονισμό (ΕΕ) 2019/1009. Η νομική βάση της παρούσας κατ’ εξουσιοδότηση πράξης είναι το άρθρο 42 παράγραφος 1 του κανονισμού (ΕΕ) 2019/1009.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 6.7.2021
            
            
               για την τροποποίηση των παραρτημάτων II, III και IV του κανονισμού (ΕΕ) 2019/1009 του Ευρωπαϊκού Κοινοβουλίου και του Συμβουλίου με σκοπό την προσθήκη των υλικών που προέρχονται από διεργασίες θερμικής οξείδωσης και των παραγώγων τους ως κατηγορίας συστατικών υλικών σε προϊόντα λίπανσης της ΕΕ
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2019/1009 του Ευρωπαϊκού Κοινοβουλίου και του Συμβουλίου, της 5ης Ιουνίου 2019, για τη θέσπιση κανόνων σχετικά με τη διάθεση προϊόντων λίπανσης της ΕΕ στην αγορά και για την τροποποίηση των κανονισμών (ΕΚ) αριθ. 1069/2009 και (ΕΚ) αριθ. 1107/2009 και την κατάργηση του κανονισμού (ΕΚ) αριθ. 2003/2003(
                  5
               ), και ιδίως το άρθρο 42 παράγραφος 1,
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) 2019/1009 θεσπίζει κανόνες σχετικά με τη διάθεση προϊόντων λίπανσης της ΕΕ στην αγορά. Τα προϊόντα λίπανσης της ΕΕ περιέχουν συστατικά υλικά από μία ή περισσότερες από τις κατηγορίες που απαριθμούνται στο παράρτημα II του εν λόγω κανονισμού. 
            
            
               (2)Το άρθρο 42 παράγραφος 2 του κανονισμού (ΕΕ) 2019/1009, σε συνδυασμό με το άρθρο 42 παράγραφος 1 πρώτο εδάφιο στοιχείο β) του εν λόγω κανονισμού, επιβάλλει στην Επιτροπή την υποχρέωση να αξιολογήσει τα προϊόντα με βάση τις τέφρες χωρίς αδικαιολόγητη καθυστέρηση μετά τις 15 Ιουλίου 2019 και να τα συμπεριλάβει στο παράρτημα II του εν λόγω κανονισμού εάν η εν λόγω αξιολόγηση καταλήξει στο συμπέρασμα ότι τα προϊόντα λίπανσης της ΕΕ που περιέχουν τέτοια υλικά δεν παρουσιάζουν κίνδυνο για την υγεία του ανθρώπου, των ζώων ή των φυτών, για την ασφάλεια ή για το περιβάλλον και διασφαλίζουν την αποδοτικότητα των καλλιεργητικών πρακτικών.
            
            
               (3)Τα προϊόντα με βάση τις τέφρες μπορεί να είναι απόβλητα και, σύμφωνα με το άρθρο 19 του κανονισμού (ΕΕ) 2019/1009, μπορεί να παύσουν να αποτελούν απόβλητα εάν περιλαμβάνονται σε συμμορφούμενο προϊόν λίπανσης της ΕΕ. Σύμφωνα με το άρθρο 42 παράγραφος 3 του κανονισμού (ΕΕ) 2019/1009, σε συνδυασμό με το άρθρο 6 της οδηγίας 2008/98/ΕΚ του Ευρωπαϊκού Κοινοβουλίου και του Συμβουλίου(
                  6
               ), η Επιτροπή μπορεί συνεπώς να συμπεριλάβει τα προϊόντα με βάση τις τέφρες στο παράρτημα II του κανονισμού (ΕΕ) 2019/1009 μόνον εάν οι κανόνες ανάκτησης στο εν λόγω παράρτημα διασφαλίζουν ότι τα υλικά πρόκειται να χρησιμοποιηθούν για συγκεκριμένους σκοπούς, ότι υπάρχει αγορά ή ζήτηση γι’ αυτά και ότι η χρήση τους δεν συνεπάγεται συνολικά δυσμενείς επιπτώσεις για το περιβάλλον ή την ανθρώπινη υγεία.
            
            
               (4)Το Κοινό Κέντρο Ερευνών της Επιτροπής (στο εξής: ΚΚΕρ) ξεκίνησε την αξιολόγηση των προϊόντων με βάση τις τέφρες ενόψει της έκδοσης του κανονισμού (ΕΕ) 2019/1009 και την ολοκλήρωσε το 2019. Κατά τη διάρκεια της αξιολόγησης, το αντικείμενό της διευρύνθηκε ώστε να συμπεριλάβει το ευρύ φάσμα υλικών που προέρχονται από διεργασίες θερμικής οξείδωσης, καθώς και τα παράγωγά τους. 
            
            
               (5)Η έκθεση αξιολόγησης του ΚΚΕρ(
                  7
               ) καταλήγει στο συμπέρασμα ότι τα υλικά που προέρχονται από διεργασίες θερμικής οξείδωσης και τα παράγωγά τους, εάν παράγονται σύμφωνα με τους κανόνες ανάκτησης που προτείνονται στην έκθεση, παρέχουν στα φυτά θρεπτικές ουσίες ή βελτιώνουν την αποδοτικότητα της θρέψης τους και, συνεπώς, διασφαλίζουν καλλιεργητική αποδοτικότητα. 
            
         
         
            
               (6)Επίσης, η έκθεση αξιολόγησης του ΚΚΕρ καταλήγει στο συμπέρασμα ότι παρατηρείται υφιστάμενη και αυξανόμενη ζήτηση στην αγορά για υλικά που προέρχονται από διεργασίες θερμικής οξείδωσης και τα παράγωγά τους, καθώς και ότι τα εν λόγω υλικά είναι πιθανό να χρησιμοποιηθούν για την παροχή εισροών θρεπτικών ουσιών στην ευρωπαϊκή γεωργία. Καταλήγει επιπλέον στο συμπέρασμα ότι η χρήση υλικών που προέρχονται από διεργασίες θερμικής οξείδωσης και των παραγώγων τους και τα οποία παράγονται σύμφωνα με τους κανόνες ανάκτησης που προτείνονται στην έκθεση δεν συνεπάγεται συνολικά δυσμενείς επιπτώσεις για το περιβάλλον ή την ανθρώπινη υγεία. 
            
            
               (7)Οι κανόνες ανάκτησης που προτείνονται στην έκθεση αξιολόγησης του ΚΚΕρ περιλαμβάνουν μέτρα για τον περιορισμό των κινδύνων ανακύκλωσης ή παραγωγής επιμολυντών, όπως η κατάρτιση εξαντλητικού καταλόγου επιλέξιμων υλικών εισροής και η εξαίρεση, για παράδειγμα, των μεικτών αστικών αποβλήτων, καθώς και ο καθορισμός συγκεκριμένων συνθηκών επεξεργασίας και απαιτήσεων ποιότητας για τα προϊόντα. Η εν λόγω έκθεση αξιολόγησης καταλήγει επίσης στο συμπέρασμα ότι τα προϊόντα λίπανσης που περιέχουν υλικά που προέρχονται από διεργασίες θερμικής οξείδωσης και τα παράγωγά τους θα πρέπει να συμμορφώνονται με ειδικούς κανόνες επισήμανσης, και ότι οι κανόνες αξιολόγησης της συμμόρφωσης που ισχύουν για τα εν λόγω προϊόντα θα πρέπει να περιλαμβάνουν σύστημα ποιότητας που αξιολογείται και εγκρίνεται από κοινοποιημένο οργανισμό.  
            
            
               (8)Με βάση τα ανωτέρω, η Επιτροπή καταλήγει στο συμπέρασμα ότι τα υλικά που προέρχονται από διεργασίες θερμικής οξείδωσης και τα παράγωγά τους, εάν παράγονται σύμφωνα με τους κανόνες ανάκτησης που προτείνονται στην έκθεση αξιολόγησης του ΚΚΕρ, διασφαλίζουν την αποδοτικότητα των καλλιεργητικών πρακτικών, κατά την έννοια του άρθρου 42 παράγραφος 1 πρώτο εδάφιο στοιχείο β) σημείο ii) του κανονισμού (ΕΕ) 2019/1009. Επιπρόσθετα, συμμορφώνονται με τα κριτήρια που ορίζονται στο άρθρο 6 της οδηγίας 2008/98/ΕΚ. Τέλος, εάν συμμορφώνονται με τις άλλες απαιτήσεις που ορίζονται στον κανονισμό (ΕΕ) 2019/1009 γενικά και στο παράρτημα I του εν λόγω κανονισμού ειδικότερα, δεν θα συνιστούν κίνδυνο για την υγεία του ανθρώπου, των ζώων ή των φυτών, για την ασφάλεια ή για το περιβάλλον κατά την έννοια του άρθρου 42 παράγραφος 1 πρώτο εδάφιο στοιχείο β) σημείο i) του κανονισμού (ΕΕ) 2019/1009. Ως εκ τούτου, τα υλικά που προέρχονται από διεργασίες θερμικής οξείδωσης και τα παράγωγά τους θα πρέπει να συμπεριληφθούν στο παράρτημα II του κανονισμού (ΕΕ) 2019/1009, με την επιφύλαξη της συμμόρφωσης με τους εν λόγω κανόνες ανάκτησης. 
            
            
               (9)Ειδικότερα, ζωικά υποπροϊόντα ή παράγωγα προϊόντα κατά την έννοια του κανονισμού (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου(
                  8
               ) θα πρέπει να επιτρέπονται ως υλικά εισροής για υλικά που προέρχονται από διεργασίες θερμικής οξείδωσης και τα παράγωγά τους τα οποία διέπονται από τον κανονισμό (ΕΕ) 2019/1009, μόνον εάν και όταν τα τελικά σημεία στην αλυσίδα παρασκευής έχουν προσδιοριστεί σύμφωνα με το άρθρο 5 παράγραφος 2 τρίτο εδάφιο του κανονισμού (ΕΚ) αριθ. 1069/2009 και επιτυγχάνονται το αργότερο έως το τέλος της διαδικασίας παραγωγής του προϊόντος λίπανσης της ΕΕ που περιέχει τα υλικά που προέρχονται από διεργασίες θερμικής οξείδωσης ή τα παράγωγά τους. 
            
            
               (10)Επιπλέον, δεδομένου ότι τα υλικά που προέρχονται από διεργασίες θερμικής οξείδωσης και τα παράγωγά τους μπορούν να θεωρηθούν ανακτηθέντα απόβλητα ή υποπροϊόντα κατά την έννοια της οδηγίας 2008/98/ΕΚ, τα εν λόγω υλικά θα πρέπει να εξαιρεθούν από τις κατηγορίες συστατικών υλικών 1 και 11 του παραρτήματος II του κανονισμού (ΕΕ) 2019/1009, σύμφωνα με το άρθρο 42 παράγραφος 1 τρίτο εδάφιο του εν λόγω κανονισμού.
            
            
               (11)Είναι σημαντικό να διασφαλιστεί ότι τα προϊόντα λίπανσης που περιέχουν υλικά που προέρχονται από διεργασίες θερμικής οξείδωσης και τα παράγωγά τους θα συμμορφώνονται με πρόσθετους κανόνες επισήμανσης και θα υπόκεινται σε διαδικασία αξιολόγησης της συμμόρφωσης, η οποία περιλαμβάνει σύστημα ποιότητας που αξιολογείται και εγκρίνεται από κοινοποιημένο οργανισμό. Ως εκ τούτου, είναι αναγκαίο να τροποποιηθεί το παράρτημα III και το παράρτημα IV του κανονισμού (ΕΕ) 2019/1009 ώστε να προβλεφθούν απαιτήσεις επισήμανσης και κατάλληλη αξιολόγηση της συμμόρφωσης για τα εν λόγω προϊόντα λίπανσης. 
            
            
               (12)Δεδομένου ότι οι απαιτήσεις που καθορίζονται στα παραρτήματα II και III του κανονισμού (ΕΕ) 2019/1009 και οι διαδικασίες αξιολόγησης της συμμόρφωσης που καθορίζονται στο παράρτημα IV του εν λόγω κανονισμού εφαρμόζονται από τις 16 Ιουλίου 2022, είναι αναγκαίο να αναβληθεί η εφαρμογή του παρόντος κανονισμού έως την ίδια ημερομηνία,  
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Ο κανονισμός (ΕΕ) 2019/1009 τροποποιείται ως εξής:
            
            
               1)το παράρτημα II τροποποιείται σύμφωνα με το παράρτημα I του παρόντος κανονισμού·
            
            
               2)το παράρτημα III τροποποιείται σύμφωνα με το παράρτημα II του παρόντος κανονισμού·
            
            
               3)το παράρτημα IV τροποποιείται σύμφωνα με το παράρτημα III του παρόντος κανονισμού.
            
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από τις 16 Ιουλίου 2022.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 6.7.2021
            
            
               
                     Για την Επιτροπή
               
            
         
         
            
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        Κανονισμός (ΕΕ) 2019/1009 του Ευρωπαϊκού Κοινοβουλίου και του Συμβουλίου, της 5ης Ιουνίου 2019, για τη θέσπιση κανόνων σχετικά με τη διάθεση προϊόντων λίπανσης της ΕΕ στην αγορά και για την τροποποίηση των κανονισμών (ΕΚ) αριθ. 1069/2009 και (ΕΚ) αριθ. 1107/2009 και την κατάργηση του κανονισμού (ΕΚ) αριθ. 2003/2003 (ΕΕ L 170 της 25.6.2019, σ. 1).
               
               
                  
                     (2)
                  
                        Κανονισμός (ΕΚ) αριθ. 2003/2003 του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τα λιπάσματα (ΕΕ L 304 της 21.11.2003, σ. 1).
               
               
                  
                     (3)
                  
                        Οδηγία 2008/98/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για τα απόβλητα και την κατάργηση ορισμένων οδηγιών (ΕΕ L 312 της 22.11.2008, σ. 3).
               
               
                  
                     (4)
                  
                        Οδηγία 2008/98/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για τα απόβλητα και την κατάργηση ορισμένων οδηγιών (ΕΕ L 312 της 22.11.2008, σ. 3).
               
               
                  
                     (5)
                  
                        ΕΕ L 170 της 25.6.2019, σ. 1.
               
               
                  
                     (6)
                  
                        Οδηγία 2008/98/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για τα απόβλητα και την κατάργηση ορισμένων οδηγιών (ΕΕ L 312 της 22.11.2008, σ. 3).
               
               
                  
                     (7)
                  
                        Huygens D, Saveyn HGM, Tonini D, Eder P, Delgado Sancho L, Technical proposals for selected newfertilising materials under the Fertilising Products Regulation (Regulation (EU) 2019/1009) - Process and quality criteria, and assessment of environmental and market impacts for precipitated phosphate salts & derivates, thermal oxidation materials & derivates and pyrolysis & gasification materials, EUR 29841 EN, Υπηρεσία Εκδόσεων της Ευρωπαϊκής Ένωσης, Λουξεμβούργο, 2019, ISBN 978-92-76-09888-1, doi:10.2760/186684, JRC117856.
               
               
                  
                     (8)
                  
                        Κανονισμός (ΕΚ) αριθ. 1069/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, περί υγειονομικών κανόνων για ζωικά υποπροϊόντα και παράγωγα προϊόντα που δεν προορίζονται για κατανάλωση από τον άνθρωπο και για την κατάργηση του κανονισμού (ΕΚ) αριθ. 1774/2002 (κανονισμός για τα ζωικά υποπροϊόντα) (ΕΕ L 300 της 14.11.2009, σ. 1).
               
            
      
    ---documentbreak--- 
      
         
         
            
               ΠΑΡΑΡΤΗΜΑ I
            
            
               Το παράρτημα II του κανονισμού (ΕΕ) 2019/1009 τροποποιείται ως εξής:
            
            
               1)στο μέρος Ι προστίθεται το ακόλουθο σημείο:
            
            
               «ΚΣΥ 13: υλικά που προέρχονται από διεργασίες θερμικής οξείδωσης και τα παράγωγά τους»·
            
            
               2)το μέρος II τροποποιείται ως εξής:
            
            
               α)στην ΚΣΥ 1 σημείο 1, προστίθεται το ακόλουθο στοιχείο ι):
            
            
               «ι) υλικά που προέρχονται από διεργασίες θερμικής οξείδωσης ή παράγωγά τους που ανακτώνται από απόβλητα ή είναι υποπροϊόντα κατά την έννοια της οδηγίας 2008/98/ΕΚ, ή»·
            
            
               β)στην ΚΣΥ 11 σημείο 1, προστίθεται το ακόλουθο στοιχείο στ):
            
            
               «στ) υλικά που προέρχονται από διεργασίες θερμικής οξείδωσης ή παράγωγά τους, τα οποία ανακτώνται από απόβλητα ή είναι υποπροϊόντα κατά την έννοια της οδηγίας 2008/98/ΕΚ, ή»·
            
            
               γ)προστίθεται η ακόλουθη ΚΣΥ 13:
            
            
               «ΚΣΥ 13: υλικά που προέρχονται από διεργασίες θερμικής οξείδωσης Ή τα παράγωγά τους
            
            
               1.Ένα προϊόν λίπανσης της ΕΕ μπορεί να περιέχει υλικά που προέρχονται από διεργασίες θερμικής οξείδωσης τα οποία λαμβάνονται μέσω θερμοχημικής μετατροπής υπό συνθήκες χωρίς περιορισμό οξυγόνου, αποκλειστικά από ένα ή περισσότερα από τα ακόλουθα υλικά εισροής:
            
            
               α)ζώντες ή νεκρούς οργανισμούς ή μέρη αυτών, οι οποίοι/τα οποία δεν έχουν υποστεί επεξεργασία ή έχουν υποστεί επεξεργασία μόνο με χειροκίνητα, μηχανικά ή βαρυτικά μέσα, με διάλυση στο νερό, με επίπλευση, με εκχύλιση με νερό, με απόσταξη με υδρατμούς ή με θέρμανση αποκλειστικά για την αφαίρεση του νερού, ή οι οποίοι/τα οποία λαμβάνονται από τον αέρα με οποιονδήποτε τρόπο, εκτός από (*):
            
            
               –υλικά που προέρχονται από μεικτά αστικά απόβλητα,
            
            
               –λυματολάσπη, βιομηχανική ιλύ ή ιλύ βυθοκόρησης, και
            
            
               –ζωικά υποπροϊόντα ή παράγωγα προϊόντα τα οποία εμπίπτουν στο πεδίο εφαρμογής του κανονισμού (ΕΚ) αριθ. 1069/2009·
            
            
               β)φυτικά απόβλητα της βιομηχανίας μεταποίησης τροφίμων και ινώδη φυτικά απόβλητα της παραγωγής παρθένου χαρτοπολτού και της παραγωγής χαρτιού από παρθένο χαρτοπολτό, εάν δεν έχουν τροποποιηθεί χημικώς·
            
            
               γ)κλάσμα βιολογικών αποβλήτων που προκύπτει από μεταγενέστερες εργασίες επεξεργασίας βιολογικών αποβλήτων τα οποία συλλέγονται χωριστά για ανακύκλωση κατά την έννοια της οδηγίας 2008/98/ΕΚ, για το οποίο η αποτέφρωση παράγει το καλύτερο περιβαλλοντικό αποτέλεσμα σύμφωνα με το άρθρο 4 της εν λόγω οδηγίας, εκτός από ζωικά υποπροϊόντα ή παράγωγα προϊόντα που εμπίπτουν στο πεδίο εφαρμογής του κανονισμού (ΕΚ) αριθ. 1069/2009·
            
            
               δ)υλικά που προκύπτουν από διαδικασία ελεγχόμενης μικροβιακής ή θερμοχημικής μετατροπής με αποκλειστική χρήση των υλικών εισροής που αναφέρονται στα στοιχεία α), β) και γ)· 
            
         
         
            
               ε)λυματολάσπη από εγκαταστάσεις επεξεργασίας αστικών λυμάτων, εκτός από ζωικά υποπροϊόντα ή παράγωγα προϊόντα που εμπίπτουν στο πεδίο εφαρμογής του κανονισμού (ΕΚ) αριθ. 1069/2009·
            
            
               στ)υλικά από την ανεξάρτητη επεξεργασία λυμάτων μη καλυπτόμενων από την οδηγία 91/271/ΕΟΚ του Συμβουλίου(**) από τους κλάδους της μεταποίησης τροφίμων, των τροφών για ζώα συντροφιάς, των ζωοτροφών, του γάλακτος και των ποτών, εκτός από ζωικά υποπροϊόντα ή παράγωγα προϊόντα που εμπίπτουν στο πεδίο εφαρμογής του κανονισμού (ΕΚ) αριθ. 1069/2009· 
            
            
               ζ)απόβλητα κατά την έννοια της οδηγίας 2008/98/ΕΚ, με εξαίρεση (*) τα ακόλουθα:
            
            
               –υλικά εισροής που αναφέρονται στα στοιχεία α) έως στ),
            
            
               –επικίνδυνα απόβλητα κατά την έννοια του άρθρου 3 σημείο 2 της οδηγίας 2008/98/ΕΚ, 
            
            
               –υλικά που προέρχονται από μεικτά αστικά απόβλητα,
            
            
               –βιολογικά απόβλητα κατά την έννοια του άρθρου 3 σημείο 4 της οδηγίας 2008/98/ΕΚ, προερχόμενα από χωριστή συλλογή βιολογικών αποβλήτων στην πηγή και
            
            
               –ζωικά υποπροϊόντα ή παράγωγα προϊόντα κατά την έννοια του κανονισμού (ΕΚ) αριθ. 1069/2009·
            
            
               η)βοηθητικά καύσιμα (φυσικό αέριο, υγροποιημένο αέριο, συμπύκνωμα φυσικού αερίου, αέρια διεργασιών και συστατικά τους, αργό πετρέλαιο, γαιάνθρακας, οπτάνθρακας, καθώς και τα παράγωγα υλικά τους), όταν χρησιμοποιούνται για την επεξεργασία υλικών εισροής που αναφέρονται στα στοιχεία α) έως ζ)·
            
            
               θ)ουσίες που χρησιμοποιούνται στις παραγωγικές διαδικασίες της σιδηροχαλυβουργίας· ή
            
            
               ι)ουσίες και μείγματα, με εξαίρεση (*) τα ακόλουθα:
            
            
               –υλικά εισροής που αναφέρονται στα στοιχεία α) έως θ),
            
            
               –απόβλητα κατά την έννοια του άρθρου 3 σημείο 1 της οδηγίας 2008/98/ΕΚ,
            
            
               –ουσίες ή μείγματα που έχουν αποχαρακτηριστεί από απόβλητα σε ένα ή περισσότερα κράτη μέλη δυνάμει των μέτρων που μεταφέρουν στο εθνικό δίκαιο το άρθρο 6 της οδηγίας 2008/98/ΕΚ,
            
            
               –ουσίες που σχηματίζονται από πρόδρομες ουσίες που έχουν αποχαρακτηριστεί από απόβλητα σε ένα ή περισσότερα κράτη μέλη δυνάμει των μέτρων που μεταφέρουν στο εθνικό δίκαιο το άρθρο 6 της οδηγίας 2008/98/ΕΚ, ή μείγματα που περιέχουν τέτοιες ουσίες, και
            
            
               –ζωικά υποπροϊόντα ή παράγωγα προϊόντα κατά την έννοια του κανονισμού (ΕΚ) αριθ. 1069/2009.
            
            
               2.Κατά παρέκκλιση από το σημείο 1, ένα προϊόν λίπανσης της ΕΕ μπορεί να περιέχει υλικά που προέρχονται από διεργασίες θερμικής οξείδωσης τα οποία λαμβάνονται μέσω θερμοχημικής μετατροπής υπό συνθήκες χωρίς περιορισμό οξυγόνου από υλικά της κατηγορίας 2 ή της κατηγορίας 3 ή από παράγωγά τους, σύμφωνα με τις προϋποθέσεις που ορίζονται στο άρθρο 32 παράγραφοι 1 και 2 του κανονισμού (ΕΚ) αριθ. 1069/2009 και στα μέτρα που αναφέρονται στο άρθρο 32 παράγραφος 3 του εν λόγω κανονισμού, χωριστά ή σε ανάμειξη με υλικά εισροής που αναφέρονται στο σημείο 1, εφόσον πληρούνται και οι δύο ακόλουθες προϋποθέσεις:
            
            
               α)το τελικό σημείο στην αλυσίδα παρασκευής έχει προσδιοριστεί σύμφωνα με το άρθρο 5 παράγραφος 2 τρίτο εδάφιο του κανονισμού (ΕΚ) αριθ. 1069/2009· 
            
            
               β)πληρούνται οι προϋποθέσεις των σημείων 3, 4 και 5.
            
            
               3.Η θερμική οξείδωση πραγματοποιείται υπό συνθήκες χωρίς περιορισμό οξυγόνου, κατά τρόπο ώστε, μετά την τελευταία διοχέτευση αέρα καύσης, η θερμοκρασία των αερίων που εκλύονται κατά τη θερμοχημική μετατροπή να αυξάνεται, με ελεγχόμενο και ομοιογενή τρόπο και ακόμη και υπό τις δυσμενέστερες συνθήκες, τουλάχιστον στους 850 °C επί τουλάχιστον 2 δευτερόλεπτα. Οι όροι αυτοί ισχύουν για όλα τα υλικά εισροής, με εξαίρεση τα ακόλουθα:
            
         
         
            
               α)τα υλικά εισροής που αναφέρονται στο σημείο 1 στοιχεία α), β) και η) ή που προκύπτουν από διαδικασία ελεγχόμενης μικροβιακής ή θερμοχημικής μετατροπής που χρησιμοποιεί αποκλειστικά τα εν λόγω υλικά, και 
            
            
               β)τα υλικά εισροής που αναφέρονται στο σημείο 2, 
            
            
               για τα οποία εφαρμόζεται θερμοκρασία τουλάχιστον 450 °C για τουλάχιστον 0,2 δευτερόλεπτα.
            
            
               4.Η θερμική οξείδωση πραγματοποιείται σε θάλαμο αποτέφρωσης ή καύσης. Ο θάλαμος μπορεί να επεξεργάζεται μόνο υλικά εισροής που δεν έχουν μολυνθεί από άλλες ροές υλικών ή άλλα υλικά εισροής, πλην των ζωικών υποπροϊόντων ή των παράγωγων προϊόντων που εμπίπτουν στο πεδίο εφαρμογής του κανονισμού (ΕΚ) αριθ. 1069/2009, τα οποία έχουν μολυνθεί από άλλες ροές υλικών ακούσια, κατόπιν μεμονωμένου περιστατικού που κατέληξε στην παρουσία εξωγενών ενώσεων σε επίπεδα ιχνών μόνο.
            
            
               Στη μονάδα όπου πραγματοποιείται η θερμική οξείδωση πρέπει να πληρούνται όλες οι ακόλουθες προϋποθέσεις:
            
            
               α)οι γραμμές παραγωγής για την επεξεργασία των υλικών εισροής που αναφέρονται στα σημεία 1 και 2 διαχωρίζονται σαφώς από τις γραμμές παραγωγής για την επεξεργασία άλλων υλικών εισροής·
            
            
               β)το υλικό εισροής οξειδώνεται κατά τρόπο ώστε η περιεκτικότητα των σκωριών και της τέφρας πυθμένα σε ολικό οργανικό άνθρακα (Corg) να είναι μικρότερη από το 3 % της ξηράς ουσίας του υλικού· 
            
            
               γ)αποφεύγεται η φυσική επαφή μεταξύ υλικών εισροής και υλικών εκροής μετά τη διαδικασία θερμοχημικής μετατροπής, ακόμη και κατά τη διάρκεια της αποθήκευσης.
            
            
               5.Τα υλικά που προέρχονται από διεργασίες θερμικής οξείδωσης είναι τέφρες ή σκωρίες και δεν περιέχουν:
            
            
               α)PAH16(***) σε αναλογία μεγαλύτερη από 6 mg/kg ξηράς ουσίας· 
            
            
               β)PCDD/F(*****) σε αναλογία μεγαλύτερη από 20 ng ισοδυνάμων τοξικότητας του ΠΟΥ(****) ανά kg ξηράς ουσίας.
            
            
               6.Ένα προϊόν λίπανσης της ΕΕ μπορεί να περιέχει παράγωγα υλικών που προέρχονται από διεργασίες θερμικής οξείδωσης τα οποία έχουν παραχθεί από τα υλικά εισροής που αναφέρονται στα σημεία 1 και 2 και τα οποία πληρούν τους όρους του σημείου 5 και έχουν παρασκευαστεί με διαδικασία θερμοχημικής μετατροπής σύμφωνα με τα σημεία 3 και 4. 
            
            
               Η διαδικασία παρασκευής των παραγώγων εκτελείται έτσι ώστε να τροποποιείται σκοπίμως η χημική σύνθεση του υλικού που προέρχεται από διεργασία θερμικής οξείδωσης.
            
            
               Η διαδικασία παρασκευής των παραγώγων είναι της ακόλουθης φύσης:
            
            
               α)χημική παρασκευή: τα παράγωγα παράγονται μέσω ενός ή περισσότερων σταδίων χημικής παρασκευής, κατά τα οποία τα υλικά που προέρχονται από διεργασίες θερμικής οξείδωσης αντιδρούν με τα υλικά εισροής που αναφέρονται στο σημείο 1 στοιχείο ι), τα οποία καταναλώνονται ή χρησιμοποιούνται σε χημικές διεργασίες, ενώ δεν χρησιμοποιούνται μη βιοαποδομήσιμα πολυμερή·
            
            
               β)θερμοχημική παρασκευή: τα παράγωγα παράγονται μέσω ενός ή περισσότερων σταδίων παρασκευής κατά τα οποία τα υλικά που προέρχονται από διεργασίες θερμικής οξείδωσης αντιδρούν θερμοχημικά με τα αντιδραστήρια που αναφέρονται στα σημεία 1 και 2, τα οποία καταναλώνονται ή χρησιμοποιούνται σε χημικές διεργασίες.
            
            
               Τα υλικά που προέρχονται από διεργασίες θερμικής οξείδωσης και τα οποία εμφανίζουν μία ή περισσότερες από τις επικίνδυνες ιδιότητες που απαριθμούνται στο παράρτημα III της οδηγίας 2008/98/ΕΚ δεν αναμειγνύονται ούτε αντιδρούν με απόβλητα, ουσίες ή υλικά με σκοπό τη μείωση των επικίνδυνων ουσιών σε επίπεδα χαμηλότερα από τις οριακές τιμές της επικίνδυνης ιδιότητας που ορίζονται στο παράρτημα III της εν λόγω οδηγίας. Χρησιμοποιώντας προσέγγιση ισοζυγίου μάζας, οι παρασκευαστές που χρησιμοποιούν υλικά που προέρχονται από διεργασίες θερμικής οξείδωσης με επικίνδυνες ιδιότητες πρέπει να αποδεικνύουν ότι οι επιμολυντές έχουν μειωθεί, μέσω απομάκρυνσης ή μετασχηματισμού, σε επίπεδα χαμηλότερα από τις οριακές τιμές που καθορίζονται στο παράρτημα III της οδηγίας 2008/98/ΕΚ.
            
            
               7.Οι επιμολυντές σε ένα προϊόν λίπανσης της ΕΕ που περιέχει ή αποτελείται από υλικά που προέρχονται από διεργασίες θερμικής οξείδωσης ή παράγωγά τους δεν πρέπει να υπερβαίνουν τις ακόλουθες οριακές τιμές:
            
            
               α)ολικό χρώμιο (Cr): 400 mg/kg ξηράς ουσίας, εάν τα υλικά που προέρχονται από διεργασίες θερμικής οξείδωσης ή τα παράγωγά τους προέρχονται από τα υλικά εισροής που αναφέρονται στο σημείο 1 στοιχείο ε), ζ) ή θ)·
            
            
               β) θάλλιο (Tl): 2 mg/kg ξηράς ουσίας, εάν τα υλικά που προέρχονται από διεργασίες θερμικής οξείδωσης ή τα παράγωγά τους προέρχονται από τα υλικά εισροής που αναφέρονται στο σημείο 1 στοιχείο ε), ζ), η) ή θ). 
            
         
         
            
               Η περιεκτικότητα σε χλώριο (Cl–) δεν υπερβαίνει τα 30 g/kg ξηράς ουσίας. Ωστόσο, αυτή η οριακή τιμή δεν ισχύει για προϊόντα λίπανσης της ΕΕ που παράγονται μέσω διαδικασίας παρασκευής στο πλαίσιο της οποίας προστίθεται ένωση που περιέχει Cl– με σκοπό την παραγωγή αλάτων των μετάλλων αλκαλίων ή αλάτων των μετάλλων αλκαλικών γαιών, και δηλώνεται σύμφωνα με το παράρτημα ΙΙΙ. 
            
            
               Η περιεκτικότητα σε βανάδιο (V) δεν υπερβαίνει τα 600 mg/kg ξηράς ουσίας, εάν τα υλικά που προέρχονται από διεργασίες θερμικής οξείδωσης ή τα παράγωγά τους προέρχονται από τα υλικά εισροής που αναφέρονται στο σημείο 1 στοιχείο ζ) ή θ).
            
            
               8.Τα υλικά που προέρχονται από διεργασίες θερμικής οξείδωσης ή τα παράγωγά τους έχουν καταχωριστεί σύμφωνα με τον κανονισμό (ΕΚ) αριθ. 1907/2006 σε φάκελο που περιέχει:
            
            
               α)τις πληροφορίες που προβλέπονται στα παραρτήματα VI, VII και VIII του κανονισμού (ΕΚ) αριθ. 1907/2006· και
            
            
               β)έκθεση χημικής ασφάλειας σύμφωνα με το άρθρο 14 του κανονισμού (ΕΚ) αριθ. 1907/2006, η οποία καλύπτει τη χρήση τους ως προϊόν λίπανσης,
            
            
               εκτός εάν καλύπτονται ρητώς από κάποια από τις εξαιρέσεις από την υποχρέωση καταχώρισης που προβλέπει το παράρτημα IV του κανονισμού (ΕΚ) αριθ. 1907/2006 ή το παράρτημα V σημείο 6, 7, 8 ή 9 του εν λόγω κανονισμού.»
            
            
               ______________________________________________________________
            
            
               (*) Ο αποκλεισμός ενός υλικού εισροής από ένα στοιχείο δεν εμποδίζει το εν λόγω υλικό να είναι επιλέξιμο υλικό εισροής δυνάμει άλλου στοιχείου.
            
            
               (**) Οδηγία 91/271/ΕΟΚ του Συμβουλίου, της 21ης Μαΐου 1991, για την επεξεργασία των αστικών λυμάτων (ΕΕ L 135 της 30.5.1991, σ. 40).
            
            
               (***) Άθροισμα ναφθαλινίου, ακεναφθυλενίου, ακεναφθενίου, φλουορενίου, φαινανθρενίου, ανθρακενίου, φθορανθενίου, πυρενίου, βενζο[a]ανθρακενίου, χρυσενίου, βενζο[b]φθορανθενίου, βενζο[k]φθορανθενίου, βενζο[a]πυρενίου, ινδενο[1,2,3-cd]πυρενίου, διβενζο[a,h]ανθρακενίου και βενζο[ghi]περυλενίου.
            
            
               (****) van den Berg M., L.S. Birnbaum, M. Denison, M. De Vito, W. Farland κ.λπ. (2006) The 2005 World Health Organization Re-evaluation of Human and Mammalian Toxic Equivalency Factors for Dioxins and Dioxin-like Compounds. Toxicological sciences: an official journal of the Society of Toxicology 93:223-241. doi:10.1093/toxsci/kfl055.
            
            
               (*****) Πολυχλωριωμένες διβενζο-p-διοξίνες και διβενζοφουράνια.
            
            
               
            
               ΠΑΡΑΡΤΗΜΑ ΙΙ
            
            
            
               Στο παράρτημα III μέρος I του κανονισμού (ΕΕ) 2019/1009, παρεμβάλλεται το ακόλουθο σημείο:
            
            
               «7α. Όταν το προϊόν λίπανσης της ΕΕ περιέχει ή αποτελείται από υλικά που προέρχονται από διεργασίες θερμικής οξείδωσης ή παράγωγά τους τα οποία αναφέρονται στην ΚΣΥ 13 στο παράρτημα II μέρος II και έχει περιεκτικότητα σε μαγγάνιο (Mn) μεγαλύτερη από 3,5 % κατά μάζα, η περιεκτικότητα σε μαγγάνιο δηλώνεται.»
            
            
               
            
               ΠΑΡΑΡΤΗΜΑ ΙΙΙ
            
            
         
         
            
               Στο παράρτημα IV μέρος II του κανονισμού (ΕΕ) 2019/1009, η ενότητα Δ1 (Διασφάλιση της ποιότητας της διαδικασίας παραγωγής) τροποποιείται ως εξής:
            
            
               1)το σημείο 2.2 τροποποιείται ως εξής: 
            
            
               α)το στοιχείο δ) αντικαθίσταται από το ακόλουθο κείμενο:
            
            
               «δ)
                     τα σχέδια, τα διαγράμματα, τις περιγραφές και τις εξηγήσεις που απαιτούνται για την κατανόηση της διαδικασίας παρασκευής του προϊόντος λίπανσης της ΕΕ και, όσον αφορά τα υλικά που ανήκουν στις ΚΣΥ 3, 5, 12 ή 13, όπως αυτές ορίζονται στο παράρτημα ΙΙ, γραπτή περιγραφή και διάγραμμα της διαδικασίας παραγωγής όπου προσδιορίζεται με σαφήνεια κάθε επεξεργασία, δοχείο αποθήκευσης και περιοχή,»·
            
            
               β)παρεμβάλλεται το ακόλουθο στοιχείο ζ α):
            
            
               «ζ α) υπολογισμούς επικίνδυνων αποβλήτων για προϊόντα λίπανσης της ΕΕ που περιέχουν ή αποτελούνται από την ΚΣΥ 13· οι δοκιμές που αναφέρονται στο σημείο 6 της ΚΣΥ 13 στο παράρτημα ΙΙ μέρος ΙΙ διενεργούνται τουλάχιστον σε ετήσια βάση, ή νωρίτερα από το προγραμματισμένο σε περίπτωση σημαντικής αλλαγής που μπορεί να επηρεάσει την ασφάλεια ή την ποιότητα του προϊόντος λίπανσης της ΕΕ (για παράδειγμα επεξεργασία παρτίδων υλικών εισροής διαφορετικής σύνθεσης, τροποποίηση των συνθηκών διεργασίας). Για μια αντιπροσωπευτική παρτίδα υλικών εισροής που υποβάλλεται σε επεξεργασία στη μονάδα, η επικίνδυνη ιδιότητα που έχει προσδιοριστεί (σύμφωνα με το σημείο 5.1.3.1) και η συνολική μάζα μετρώνται στα διαφορετικά υλικά εισροής (1, ..., n) και στο υλικό εκροής που θα ενσωματωθεί στο προϊόν λίπανσης της ΕΕ. Το ποσοστό ενσωμάτωσης της επικίνδυνης ιδιότητας στο υλικό εκροής υπολογίζεται στη συνέχεια ως εξής: 
            
            
            
            
            
               όπου: 
            
            
               HPC = η συγκέντρωση της επικίνδυνης ιδιότητας (mg/kg), 
            
            
               M = η συνολική μάζα (kg) και 
            
            
               i (1–n) = τα διαφορετικά υλικά εισροής που χρησιμοποιούνται στη διαδικασία παραγωγής. 
            
            
            
               Ο βαθμός απομάκρυνσης της επικίνδυνης ιδιότητας κατά τη διαδικασία παραγωγής πρέπει να είναι τέτοιος ώστε το ποσοστό ενσωμάτωσης πολλαπλασιασμένο επί τη συγκέντρωση της επικίνδυνης ιδιότητας κάθε επιμέρους υλικού εισροής να είναι χαμηλότερο από τις οριακές τιμές που καθορίζονται στο παράρτημα III της οδηγίας 2008/98/ΕΚ για την εν λόγω επικίνδυνη ιδιότητα.».
            
            
               2)Στο σημείο 5.1.1.1, η εισαγωγική φράση αντικαθίσταται από το ακόλουθο κείμενο:
            
            
               «5.1.1.1. Για τα υλικά που περιλαμβάνονται στις ΚΣΥ 3, 5, 12 και 13, όπως αυτές ορίζονται στο παράρτημα ΙΙ, τα ανώτερα διευθυντικά στελέχη του οργανισμού του παρασκευαστή:».
            
            
               3)Το σημείο 5.1.2.1 αντικαθίσταται από το ακόλουθο:
            
            
               «5.1.2.1. Για τα υλικά που ανήκουν στις ΚΣΥ 3, 5, 12 και 13, όπως αυτές ορίζονται στο παράρτημα ΙΙ, το σύστημα ποιότητας εξασφαλίζει τη συμμόρφωση με τις απαιτήσεις που καθορίζονται στο εν λόγω παράρτημα.».
            
            
               4)Το σημείο 5.1.3.1 τροποποιείται ως εξής:
            
         
         
            
               α)η εισαγωγική φράση αντικαθίσταται από το ακόλουθο κείμενο:
            
            
               «5.1.3.1. Για τα υλικά που περιλαμβάνονται στις ΚΣΥ 3, 5, 12 και 13, όπως αυτές ορίζονται στο παράρτημα II, οι εξετάσεις και δοκιμές συνίστανται στα παρακάτω στοιχεία:»·
            
            
               β)τα στοιχεία β) και γ) αντικαθίστανται από το ακόλουθο κείμενο:
            
            
               «β) Ειδικευμένο προσωπικό διενεργεί οπτική εξέταση κάθε φορτίου υλικών εισροής και επαληθεύει τη συμβατότητα με τις προδιαγραφές των υλικών εισροής στις ΚΣΥ 3, 5, 12 και 13 που καθορίζονται στο παράρτημα ΙΙ.
            
            
               γ) Ο παρασκευαστής απορρίπτει κάθε φορτίο οποιουδήποτε υλικού εισροής σε περίπτωση που από την οπτική εξέταση προκύψουν υποψίες για οποιοδήποτε από τα εξής: 
            
            
               i)παρουσία ουσιών επικίνδυνων ή ζημιογόνων για τη διεργασία ή για την ποιότητα του τελικού προϊόντος λίπανσης της ΕΕ·
            
            
               ii)ασυμβατότητα με τις προδιαγραφές των ΚΣΥ 3, 5, 12 και 13 στο παράρτημα ΙΙ, ιδίως λόγω παρουσίας πλαστικών υλών που υπερβαίνουν την οριακή τιμή για μακροσκοπικές προσμείξεις.»·
            
            
               γ)το στοιχείο ε) αντικαθίσταται από το ακόλουθο κείμενο:
            
            
               «ε) Λαμβάνονται δείγματα των υλικών εκροής προκειμένου να επαληθευτεί ότι αυτά συμμορφώνονται με τις προδιαγραφές που καθορίζονται στις ΚΣΥ 3, 5, 12 και 13, όπως αυτές ορίζονται στο παράρτημα ΙΙ, και ότι οι ιδιότητες του υλικού εκροής δεν θίγουν τη συμμόρφωση του προϊόντος λίπανσης της ΕΕ προς τις σχετικές απαιτήσεις που καθορίζονται στο παράρτημα Ι.»·
            
            
               δ)στο στοιχείο στ α), η εισαγωγική φράση αντικαθίσταται από το ακόλουθο κείμενο: 
            
            
               «στ α) Για τα υλικά που περιλαμβάνονται στις ΚΣΥ 12 και 13, τα δείγματα των υλικών εκροής λαμβάνονται τουλάχιστον με την ακόλουθη προκαθορισμένη συχνότητα, ή νωρίτερα από το προγραμματισμένο σε περίπτωση οποιασδήποτε σημαντικής αλλαγής που μπορεί να επηρεάσει την ποιότητα του προϊόντος λίπανσης της ΕΕ:»·
            
            
               ε)το στοιχείο στ β) αντικαθίσταται από το ακόλουθο:
            
            
               «στ β) Για τα υλικά που περιλαμβάνονται στις ΚΣΥ 12 και 13, σε κάθε παρτίδα ή τμήμα παραγωγής αποδίδεται ένας μοναδικός κωδικός για σκοπούς διαχείρισης της ποιότητας· τουλάχιστον ένα δείγμα ανά 3 000 τόνους αυτών των υλικών ή ένα δείγμα ανά δύο μήνες, όποιο από τα δύο συμβεί νωρίτερα, αποθηκεύεται σε καλή κατάσταση για περίοδο τουλάχιστον δύο ετών.»· 
            
            
               στ)το στοιχείο ζ) σημείο iv) αντικαθίσταται από το ακόλουθο κείμενο:
            
            
               «iv) για τα υλικά που περιλαμβάνονται στις ΚΣΥ 12 και 13, μετρά τα διατηρούμενα δείγματα που αναφέρονται στο στοιχείο στ β) και λαμβάνει τα αναγκαία διορθωτικά μέτρα για να αποτραπεί τυχόν περαιτέρω μεταφορά και χρήση του εν λόγω υλικού.».
            
            
               5)Στο σημείο 5.1.4.1, η εισαγωγική φράση αντικαθίσταται από το ακόλουθο κείμενο:
            
            
               «5.1.4.1.
                     Για τα υλικά που περιλαμβάνονται στις ΚΣΥ 3, 5, 12 και 13, όπως αυτές ορίζονται στο παράρτημα ΙΙ, τα αρχεία ποιότητας αποδεικνύουν τον αποτελεσματικό έλεγχο των υλικών εισροής, της παραγωγής, της αποθήκευσης και της συμμόρφωσης των υλικών εισροής και εκροής με τις σχετικές απαιτήσεις του παρόντος κανονισμού. Όλα τα έγγραφα είναι ευανάγνωστα και διαθέσιμα σε κατάλληλους χώρους χρήσης, ενώ οι καταργημένες εκδόσεις αφαιρούνται αμελλητί από όλους τους χώρους χρήσης τους ή κατ’ ελάχιστον επισημαίνονται ως καταργημένες. Ο φάκελος διαχείρισης ποιότητας περιλαμβάνει τουλάχιστον τις ακόλουθες πληροφορίες:».
            
            
               6)Στο σημείο 5.1.5.1, η εισαγωγική φράση αντικαθίσταται από το ακόλουθο κείμενο:
            
            
               «5.1.5.1.
                     Για τα υλικά που περιλαμβάνονται στις ΚΣΥ 3, 5, 12 και 13, όπως αυτές ορίζονται στο παράρτημα ΙΙ, ο παρασκευαστής καταρτίζει ετήσιο πρόγραμμα εσωτερικών ελέγχων για την επαλήθευση της συμμόρφωσης του συστήματος ποιότητας με τα ακόλουθα στοιχεία:».
            
            
               7)Στο σημείο 6.3.2, η εισαγωγική φράση αντικαθίσταται από το ακόλουθο κείμενο:
            
         
         
            
               «6.3.2.
                     Για τα υλικά που περιλαμβάνονται στις ΚΣΥ 3, 5, 12 και 13, όπως αυτές ορίζονται στο παράρτημα ΙΙ, ο κοινοποιημένος οργανισμός λαμβάνει και αναλύει δείγματα υλικών εκροής σε κάθε έλεγχο και εκτελεί ελέγχους με την εξής συχνότητα:».